Det var svært ikke at få et smil på læberne, da en dement beboer på demensplejehjemmet Rise Parken i Aabenraa Kommune sad på sin motionscykel foran en stor tv-skærm. På skærmen kørte en film fra en cykeltur i Aabenraa by, og det var tydeligt, at beboeren genkendte omgivelserne og livede op. Motiview, som systemet hedder, genopfrisker minder og træner hjernen samtidig med, at de demente bliver motiveret til motion.
100 besøgende havde taget turen til Rise Parken fra Aabenraa Rådhus, hvor de var til kick-off konference for det dansk-tyske demenssamarbejde, Demantec. Efter at have brugt det meste af en dag på at tale om velfærdsteknologiske muligheder for at give demente et bedre liv, stod de nu på Rise Parken og så det ske i praksis.
Teknologi er en integreret del af hverdagen i Rise Parken, hvor både beboere og medarbejdere har glæde af alt fra teknologiske kældedyr som en robotsæl til beroligende gyngestole og wellness- og sanserum.
- Teknologien hjælper ikke bare beboerne, men frigør også ressourcer hos personalet, så vi kan få mere tid til den menneskelige kontakt. For eksempel kan nogle af vores beboere cykle et kvarter uden at skulle have hjælp. Dén tid kan vi investere i de andre beboere, siger Else Iseling, plejehjemsleder i Rise Parken.
- Demens er en af vores tids største udfordringer. Vores vision for Demantec er, at vi sammen kan skabe grænseoverskridende løsninger, der giver vores demente borgere en bedre hverdag. Som leder af en stor organisation er det vigtigt for mig at sende et signal om, at vi ønsker at udvikle idéer sammen med andre til glæde for vores borgere, siger Thomas Andresen, borgmester i Aabenraa Kommune.
- Vi har tre helt klare mål med at satse på velfærdsteknologi: Vi skal give borgerne et bedre liv, styre omkostningerne på området for at skabe økonomisk råderum samt dyrke innovation i tæt samarbejde med virksomheder, siger Anne Kathrine Pagh Kold, velfærdskoordinator i Aabenraa Kommune.
- Hvis vi skal udnytte velfærdsteknologien fuldt ud, kræver det en specialisering af vores personale. I dag bruger vi nøglepersonale, som oplærer deres kolleger. Det vil lette vores hverdag mærkbart, hvis nyuddannede kom med grundlæggende kompetencer inden for teknologi, eller hvis vores nuværende plejepersonale kunne efteruddanne sig i det, siger Else Iseling.
- Der er ikke noget, der kan erstatte den menneskelige kontakt og berøring. Derfor er det fantastisk at få noget teknologi ind, som gør, at vi får mere tid til vores beboere, siger Else Iseling.
Læs også Plejepersonale skal specialiseres i demensteknologi